La 75 de ani de la adoptarea Legii Fundamentale, preşedintele Republicii Federale Germania, Frank-Walter Steinmeier, a lansat un apel tuturor germanilor, să apere libertatea şi democraţia. "Autoafirmarea este sarcina timpului nostru", a declarat el joi în cadrul unei ceremonii de stat, la care a fost prezentă întreaga conducere a ţării. Steinmeier a subliniat că democraţia se confruntă în Germania cu presiuni. Chiar dacă sistemul democratic a avut succes până acum, el nu este garantat pentru totdeauna, a subliniat preşedintele.
"Exact acum se întăresc şi la noi forţe care vor să slăbească democraţia şi s-o golească de conţinut, care îi dispreţuiesc instituţiile, le adresează injurii şi îi ponegresc pe reprezentanţii săi", a subliniat politicianul social-democrat. El a avertizat: "Noi cu toţii suntem răspunzători pentru o cultură politică suportabilă pentru democraţie". Aceasta înseamnă combaterea cu hotărâre a tot ce pregăteşte violenţa: dispreţul faţă de oameni, hărţuirea minorităţilor și ura. "Toate acestea nu au ce căuta în democrație"! Iar violența în disputa politică nu trebuie tolerată.
Protecția democrației depinde de instituțiile politice și de cetățeni în egală măsură. "Legea fundamentală garantează libertatea, dar aşteaptă responsabilitate", a evidențiat Steinmeier. Ea nu este un bilanţ, ci un caiet de sarcini. "Legea noastră fundamentală nu spune ce suntem noi. Legea noastră fundamentală arată ce putem fi", a afirmat șeful statului german. În contextul faptului că o criză este urmată în prezent de alta, ignorarea realităţii nu poate fi soluţia.
Steinmeier a subliniat că pe oamenii din Germania îi aşteaptă ani mai dificili şi mai duri. "Răspunsul la asta nu au voie să fie meschinăria sau nesiguranţa de sine. Ar fi greşit să băgăm capul în nisip sau să visăm la un trecut mai confortabil". La fel de greşit ar fi "să invocăm zilnic amurgul ţării noastre". Toate acestea produc paralizie şi nu sunt de ajutor. "Noi trebuie acum să ne autoafirmăm - cu realism şi ambiţie", a punctat şeful statului. Germania trebuie să facă mai mult pentru securitatea ei. În acest scop este nevoie de mijloace financiare şi de o societate puternică, dispusă să combată ameninţările la adresa libertăţii şi care manifestă coeziune.
Anterior, cele două confesiuni creştine majoritare în Germania au celebrat la Berlin cu prilejul jubileului Legii Fundamentale o slujbă ecumenică. Vicepreşedintele Conferinţei Episcopilor Catolici din Germania, episcopul Michael Gerber, a recomandat în context studierea în continuare cu ochi critici a propriei istorii. S-a dus o luptă grea pentru acest studiu critic. Dacă acum va fi manipulat, vor exista consecinţe fatale, a avertizat el. Aceasta se poate constata prin felul în care în Rusia lui Vladimir Putin se rescrie istoria, episoade întunecate şi crime proprii fiind negate.
Kirsten Fehrs, episcop şi preşedintă a Consiliului Bisericii Evanghelice în Germania, a amintit că Legea Fundamentală a fost iniţial un reazăm pentru oameni după catastrofa regimului nazist bazat pe violenţă. Paragrafele Legii Fundamentale corespund în linii mari prin pregnanţa lor celor zece porunci care se regăsesc şi în mozaism, creştinism şi mahomedanism.
De vineri până duminică este programată la Berlin o serbare a democraţiei, la care vor fi prezente instituţii de stat, organizaţii ale societăţii civile şi bisericile. Steinmeier va lua duminică parte la ea împreună cu președintele Franței, Emmanuel Macron, în cadrul vizitei de stat pe care acesta o va întreprinde în Germania.
În fosta capitală Bonn, unde Legea Fundamentală a fost adoptată pe 23 mai 1949, va avea loc sâmbătă o "serbare a democraţiei" în fostul cartier guvernamental. Şi în alte oraşe ale Germaniei vor avea loc la sfârşitul săptămânii manifestări solemne şi serbări cetăţeneşti.
ia / os (kna, dpa)